Bjarne Laustsen (S), 2005-10-05:
Ministeren har ikke bare udsendt en pressemeddelelse med noget varm luft, men et falsum, og det har vi fået afklaret her i dag.
Der er overhovedet ikke dokumentation for påstandene om, at virksomheder i Nordjylland ikke kan få folk ansat i rengøringsbranchen.
Jeg troede jo, at ministeren virkelig havde fat i en sag her.
Det plejer ikke at ligne ministeren bare at komme med sådan nogle løse rygter.
Jeg synes da også, at det er underligt, når ministeren henviser til en radioudsendelse den 9. maj i Danmarks Radio Nordjylland, at det først er den 20. september, at ministeren udsender sin pressemeddelelse.
Hvis det var tilfældet, at der var folk, der ikke kunne blive ansat, skulle der så gå fra den 9. maj og til den 20. september, inden det kunne lade sig gøre?
Jeg kan sige til ministeren på baggrund af den sag her, der er kommet frem, at der er et enkelt firma, der har været nødt til at reservere medarbejdere til at sidde og forklare folk, der ringer ind og gerne ville have et job, at de ikke havde brug for nogen, og at de aldeles ikke manglede nogen.
Så det, ministeren siger, passer ikke.
Den måde, man kan sikre sig, at folk står til rådighed på, hvis det er det, ministeren er ude efter, er ved at stikke dem et job.
Altså, hvis der er job i en eller anden given virksomhed inden for rengøringsbranchen og der findes så og så mange tusinde ledige i Nordjylland, så giv dem et job.
Vi har udstyret ministeren med en mulighed for sanktioner og karantæne i gentagelsestilfælde.
Hvad er det, ministeren vil have mere?
Det er rigtigt, at ministeren gerne vil aflyse arbejdsløsheden, den eksisterer ikke som et problem, og hvis der endelig er en arbejdsløs, så er det, fordi han ikke gider arbejde.
Hele den melodi har vi hørt tusind gange.
Nu har vi et konkret eksempel, hvor ministeren siger, at der er nogle, der mangler arbejdskraft, men han kan ikke fremlægge dokumentation for det.
Jeg synes, ministeren skulle være optaget af alle de gode råd, som ministeren har fået, om at sørge for, at der er uddannelse, at der er penge, og give slip på alle de barrierer og restriktioner, der er for uddannelse, som ministeren ikke vil give slip på over for de nordjyske arbejdsløse, så de får nogle muligheder, som de ikke har haft hidtil.
Det synes jeg ministeren skulle koncentrere sig om i stedet for at udsprede rygter.
Det er jo den lykkeligste udgang på den sag.
Hermed sluttede spørgsmålet.
Vi blev jo ikke helt færdige med sagen, men jeg forstår, at ministeren hellere går ind for ordkløveri frem for at forholde sig til, om det er rimeligt, at man indfører et sådant et gebyr.
Jeg er helt med på, at regeringen og specielt undervisningsministeren helst vil have hundrede procent brugerbetaling på alle kurser i Danmark.
Det er jeg slet ikke i tvivl om, så det er meget fint, at han synes, det er rimeligt med en 10procents-betaling, men det må ministeren om.
Men jeg kan også forstå, at for regeringen og for undervisningsministeren – specielt set i forhold til det job, ministeren havde tidligere – betyder det nu ikke noget, at det er fra en arbejderorganisation, som Danmark selv er medlem af, man får en henstilling om, at på de kurser, der er obligatoriske for fiskere, må der ikke være nogen udgifter, hverken brugerbetaling eller udgifter til undervisningsmaterialer, som skal stilles gratis til rådighed.
Det er da en klar henstilling, så jeg bliver selvfølgelig nødt til at følge sagen op, for svaret er bestemt ikke tilfredsstillende.